དྲན་བསྐུལ་བཅུ་གསུམ་མ།རང་ཉིད་ལ་སྨྲས་པ།ལྡོང་ཡོན་ཏན་རྒྱ་མཚོ།༡གཞན་གྱི་བསྟོད་སྨད་ཙམ་ལ་རེ་ལྟོས་ཆེན་པོ་མ་བྱེད།ཐལ་ཆེ་བའི་བསྟོད་སྨད་དེ་ཚོ་དང་ཁྱོད་ཉིད་ལ་འབྲེལ་བ་ཆེར་མེད།ཁྱོད་ནི་ནམ་ཡང་རང་ཉིད་ལ་རྒྱུས་མངའ་ཆེ་བའི་མི་བུ་དཀྱུས་མ་དེ་ཡིན།༢གནས་སྐབས་ཀྱི་ཚོར་བ་དབང་བཙན་པར་བྱས་ཏེ་རིགས་ཞེན་གྱི་སྐད་ཆ་སོགས་ཐལ་ཆེ་བ་མ་བཤད།རང་གི་སྐད་ཆར་འགན་ཁུར་གྱི་འདུ་ཤེས་ཙམ་ཡང་མེད་པའི་མི་ཞིག་གིས་ཆེ་ཆེ་མཐོ་མཐོ་དང་རྒྱ་ཆེན་གཏིང་ཟབ་ཀྱི་བྱ་བཞག་མང་བོ་ཞིག་བསྒྲུབ་མི་ཐུབ་པ་ཐག་གིས་གཅོད་ཆོག༣ཆོས་ལུགས་གྲུབ་མཐའ་ཟེར་བ་དེ་ནམ་མཁའ་ལྟ་བུ་ཞིག་རེད།ས་གཞི་དང་ཆ་མཚུངས་པ་ཞིག་རེད།སྐྱེ་བོ་ཁྲི་འབུམ་དེའི་འོག་ན་འཚོ་ཞིང་དེ་ལ་བརྟེན་ནས་ཡོད།དེའི་ཕྱིར།དད་པ་ཡོད་ཀྱང་མེད་ཀྱང་།རྒྱུས་ལོན་བྱས་སམ་མ་བྱས་རུང་།གཞན་གྱི་ཆོས་ལུགས་དང་གྲུབ་མཐར་བརྩི་མཐོང་དང་བཀུར་སྟི་བྱེད་ཤེས་དགོས།འདི་ནི་བསམ་བློའི་འགལ་འདུ་སྣ་ཚོགས་ལས་རྙེད་པའི་ཁྱོད་ཀྱི་མི་ཚེའི་མྱོང་གོམས་ཡིན།༤རང་ཉིད་དང་མི་འཚམ་པའི་ལས་ཀ་མང་བོ་ཞིག་ལ་ཨུ་ཚུགས་མ་རྒྱགཨུ་ཚུགས་རིགས་ཤིག་གིས་ཁྱོད་ཀྱི་འོད་སྟོང་འཚེར་འོས་པའི་མི་ཚེ་ལ་ཕམ་ཁ་སྤྲོད་འོང་།༥མི་འོས་མི་མཛའ་ཡང་དགོས་དབང་ག་གེ་མོ་ཞིག་གིས་ཁྱོད་ལ་བསྩལ་བའི་མིང་དང་གོ་ས་སོགས་ནམ་ཡང་དང་ལེན་མ་བྱེད།ཁེ་ཕན་ཅུང་ཟད་ཙམ་ཡང་མི་འཚོལ་བའི་རྒྱལ་སྲས་བྱང་ཆུབ་སེམས་དཔའ་རྐྱང་རྐྱང་གིས་ཁྱོད་བསྐོར་ནས་ཡོད་མི་སྲིད།ཚོགས་འདུ་ཁ་ཤས་ལ་ཞུགས་སུ་འཇུག་པའམ་ཡུལ་བསྐོར་རེ་འགར་ཁྲིད་རྗེས་བཀོལ་བདེ་བའི་མི་བུ་ཁྱོད་ཅི་ཞིག་གི་ལག་ཆར་འགྱུར་འགྲོ།༦སྐྱིད་པའི་ཕ་ས་ཕ་ཡུལ་དང་གཉེན་ཉེའི་མཇལ་འཛོམས་སོགས་མང་བོ་ཞིག་བློས་གཏོང་ཁུལ་གྱིས།རྒྱང་ཐག་རིང་བའི་མི་ཡུལ་ལུང་བ་ཞིག་ནས་ཨམ་གཙིགས་བསྡམས་ཏེ་སྡོད་དགོས་དོན།བཟའ་བཏུང་གཉིད་ཉལ་གྱི་རྒྱས་སྤྲོས་འཚོ་བ་དང་རྣམ་གསུམ་ལེ་ལོའི་བྲན་གཡོག་བྱེད་པའི་ཆེད་དུ་མིན་པ་ཤེས་པར་གྱིས།དུས་ཚོད་ཀྱི་ཐག་སྒྲ་དང་འགྲོགས་ཏེ་དོན་ལྡན་རྣམ་དཀར་གྱི་ལས་ལ་བརྩོན་པ་བསྐྱེད་མ་ཐུབ་ན།ཁྱོད་ནི་ཁ་བཤད་དོན་ལ་མི་གནས་པའི་སྨྱུག་འཛིན་པ་ལབ་རྐྱལ་ཞིག་ཡིན།༧བཀའ་བསྟན་མང་བོ་བྲག་ལ་བརྩིགས་བརྩིགས་བྱས་ནས་ཅི་བྱེད།གཞན་གྱི་མིག་སྔར་མཛེས་ཆོས་དང་ངོམ་ཆོས་ཙམ་གྱིས་ཆོག་ན།འཕེལ་འགྱུར་རྒོད་པའི་དུས་རབས་འདིར་མི་སེམས་གཏན་དུ་བཟི་བྱེད་ཀྱི་དངོས་རྫས་ཡག་ཡག་མཛེས་མཛེས་མང་བོར་ལག་ཐོགས་མི་དགོས་པས།འགྲུལ་བ་དང་མགྲོན་པོ་དག་ལ་དེ་དག་ཤོམས་ཤིག་དང་ཕལ་མོ་ཆེ་ཞིག་དགའ་སའང་དེ་དག་ཡིན་ངེས།སློབ་གཉེར་བ་ངོ་མ་ཞིག་བྱེད་ན།ཐོས་དོན་རྒྱུད་ལ་སྦྱོར་འདོད་ན།ཉིན་རེ་བཞིན་དཔེ་ཀློག་སྐྱོར་སྦྱོང་གི་རྒྱུན་མཐུད་དེ་རང་སེམས་གྱོང་བོ་འདི་མཉེན་ལ་འབེབ་ཐབས་རེ་ཨེ་རྙེད་ལྟོས་དང་།